Ludovicus, Dei gratia Francorum rex, Stephano venerabili eadem gratia, Eduensium episcopo, amico et fideli nostro, et universi ecclesie capitulo, salutem et gratiam nostram. Scitote quoniam ecclesia de Charitate de predecessorum nostrorum beneficiis est fundata, et a nobis precipue debet esse sustentata, unde discretionem vestram rogamus in Domino, ut et vos eam diligere studeatis et honorare, neque in aliquo detrimentum pati permittatis, neque minuere. Preterea vobis mandamus et obnixe rogamus, ut quod etiam dominus Papa dignatus est vobis injungere, ipsius et nostri gratia minime differatis ad effectum perducere, videlicet quod eam de ecclesia de Ulmo investiatis, de qua sine judicio spoliata est, sicut etiam nos et vos ipsi cognoscitis et ejusdem ecclesie scripta testificantur et confirmant testimonia. Valete.